AN2 Section8 Pali-Devanagri

(८) ३. सनिमित्तवग्गो

७८. ‘‘सनिमित्ता, भिक्खवे, उप्पज्‍जन्ति पापका अकुसला धम्मा, नो अनिमित्ता। तस्सेव निमित्तस्स पहाना एवं ते पापका अकुसला धम्मा न होन्ती’’ति।

७९. ‘‘सनिदाना, भिक्खवे, उप्पज्‍जन्ति पापका अकुसला धम्मा, नो अनिदाना। तस्सेव निदानस्स पहाना एवं ते पापका अकुसला धम्मा न होन्ती’’ति।

८०. ‘‘सहेतुका, भिक्खवे, उप्पज्‍जन्ति पापका अकुसला धम्मा, नो अहेतुका। तस्सेव हेतुस्स पहाना एवं ते पापका अकुसला धम्मा न होन्ती’’ति।

८१. ‘‘ससङ्खारा, भिक्खवे, उप्पज्‍जन्ति पापका अकुसला धम्मा, नो असङ्खारा। तेसंयेव सङ्खारानं पहाना एवं ते पापका अकुसला धम्मा न होन्ती’’ति।

८२. ‘‘सप्पच्‍चया, भिक्खवे, उप्पज्‍जन्ति पापका अकुसला धम्मा, नो अप्पच्‍चया। तस्सेव पच्‍चयस्स पहाना एवं ते पापका अकुसला धम्मा न होन्ती’’ति।

८३. ‘‘सरूपा, भिक्खवे, उप्पज्‍जन्ति पापका अकुसला धम्मा, नो अरूपा। तस्सेव रूपस्स पहाना एवं ते पापका अकुसला धम्मा न होन्ती’’ति।

८४. ‘‘सवेदना, भिक्खवे, उप्पज्‍जन्ति पापका अकुसला धम्मा, नो अवेदना। तस्सायेव वेदनाय पहाना एवं ते पापका अकुसला धम्मा न होन्ती’’ति।

८५. ‘‘ससञ्‍ञा, भिक्खवे, उप्पज्‍जन्ति पापका अकुसला धम्मा, नो असञ्‍ञा। तस्सायेव सञ्‍ञाय पहाना एवं ते पापका अकुसला धम्मा न होन्ती’’ति।

८६. ‘‘सविञ्‍ञाणा, भिक्खवे, उप्पज्‍जन्ति पापका अकुसला धम्मा, नो अविञ्‍ञाणा। तस्सेव विञ्‍ञाणस्स पहाना एवं ते पापका अकुसला धम्मा न होन्ती’’ति।

८७. ‘‘सङ्खतारम्मणा, भिक्खवे, उप्पज्‍जन्ति पापका अकुसला धम्मा, नो असङ्खतारम्मणा। तस्सेव सङ्खतस्स पहाना एवं ते पापका अकुसला धम्मा न होन्ती’’ति।

सनिमित्तवग्गो ततियो।